Kaks kuud käisin mööda Maarjamaa poode ja otsisin sellist lauamängu nagu "Ticket to Ride: Europe". Olin sellest ülevaate saanud  BGG-s ja ka Ove Hillepi lauamängublogist. Ja nüüd, laupäeval, ma viimaks selle leidsin. Oli teine lauamängude riiulis ühes "Apollo" kaupluses teiste mängude all, pisut tolmune ning pakendit ümbritsev kile räsida saanud. Hindki oli parajalt soolane, kuid ostmata ei saanud ma seda jätta. Kuigi elukaaslane vaatas mind pärast seda mõnda aega altkulmu. Ei tahtnud ta seda isegi õhtul mängida. Tegelikult jonnis lihtsalt pisut, sest kui ma mängu karbist välja võtsin ning hakkasin üksi mängima ja reegleid läbi töötama, istus ta minu kõrvale ning peale viite minutit jälgimist soovis isegi mängida. Ja talle hakkas see meeldima.